Die dagstukkies is 'n inisiatief van Ballito Gesinskerk se Evangelisasie span en word geskryf deur Louis Nel.
Wat maak dat ‘n mens totaal jou vrees vir die dood verloor? Dat jy selfs nie eers bang is vir die verskriklikste marteling nie? Dat die saak waarvoor jy staan, die Koninkryk van God, so belangrik is vir jou dat jy bereid is om absoluut alles, selfs jou lewe daarvoor op te offer?
Maar eers is daar ander sake om af te handel: hy moet in kontak kom met die gemeente in Efese. Ongelukkig is die tyd teen hom, dus maak Paulus ‘n plan. Om tyd te spaar laat kom hy al die ouderlinge van die gemeente in Efese na die hawestad Milete, sowat 60km van Efese af. Hy moes daar wag vir ‘n skip om hom na Sirië te neem, en hy wou sy tydjie baie goed benut.
Ek onthou nog toe ek as jong man die Drakensberge vir die eerste keer in sy volle glorie te voet aangedurf het, hoe seer my bene en voete was terwyl ons Boesmanspas aangedurf het. Ek onthou die verskriklike rotsblokke waaroor ons moes klouter, en die gebrek aan suurstof, dors, uitputting, die swaar rugsak, bittere koue, bloedige son. Ek onthou die verskriklike kranse wat bo jou uittroon en jou koggel met: “daar héél bo is eers jou bestemming! Jy het nog bitter ver om te gaan!” Ek onthou ook hoe ontsettend moedeloos ek soms was. Maar as ek dan terugkyk en die pad sien wat ek reeds oorwin het, kry ek nuwe moed, en dan beur ek voort met nuwe krag. En as jy vorentoe, boontoe kyk, dan sien jy daar voor die wonderlike poort na die hemel. En wanner jy bo kom? Daardie onbeskryflike, asemrowende uitsig maak dit alles oor en oor die moeite werd!
So is die geloofspaadjie dikwels, en dit verg vasbyt en kners op jou tande. In die proses kry jy baie kneusplekke, en dikwels voel jy moedeloos. Maar die uiteinde is deur en deur al daardie moeite werd. En die wonderlike van dit alles, is dat jy vir geen oomblik alleen is nie, want Jesus stap die volle pad saam met jou! Hy was immers deur al hierdie dinge gewees, en nog baie erger! Boonop is die Heilige Gees elke oomblik daarvan binne jou om jou van die nodige krag en wysheid te voorsien. Al wat jy moet doen, is om Hom net toe te laat om dit vir jou te doen! Moenie bang wees om die volle pad aan te durf nie, jy het die héél beste geselskap en hulp saam met jou.